ישיבת מליאה, כנסת 22, פרוטוקול מספר 2, 2019-10-03 00:00

יולי יואל אדלשטיין: חברי הכנסת, אני מתכבד לפתוח את ישיבת הכנסת.

יולי יואל אדלשטיין: נא לשבת.

יולי יואל אדלשטיין: בישיבה החגיגית היו יותר אנשים.

יולי יואל אדלשטיין: חברי הכנסת, אנחנו עוסקים בישיבה הזאת כידוע בהרכב הוועדה המסדרת.

יולי יואל אדלשטיין: העניין דורש הצבעה, כך שתהיו ערניים.

יולי יואל אדלשטיין: ימסור את הרכב הוועדה חבר הכנסת מכלוף מיקי זוהר.

יולי יואל אדלשטיין: בבקשה, אדוני.

יולי יואל אדלשטיין: אני רק מזכיר לחברי הכנסת את חוות הדעת של היועץ המשפטי לכנסת.

יולי יואל אדלשטיין: יושב-ראש הוועדה המסדרת אוטומטית מגיע מסיעתו של אותו חבר כנסת שנשיא המדינה הטיל עליו את הרכבת הממשלה.

יולי יואל אדלשטיין: אם נגיע למצב שיוטל – או תוטל, ליתר דיוק – הרכבת הממשלה על חבר כנסת אחר, זה ידרוש מאיתנו גם חילופים בראשות הוועדה המסדרת, אבל כרגע – חבר הכנסת מיקי מכלוף זוהר, יושב-ראש הוועדה המיועד, בבקשה, נא למסור לנו את הרכב הוועדה המסדרת.

מכלוף מיקי זוהר: אדוני היושב-ראש, חבריי חברי הכנסת, בהמשך למה שאמרת, אדוני, אכן כן, המינוי לראשות הוועדה המסדרת נקבע על ידי מי שקיבל את המנדט להרכבת הממשלה, שבמקרה הזה היה נתניהו, והוא החליט למנות אותי.

מכלוף מיקי זוהר: מהרגע, אם יוחלט להחזיר את המנדט אל נשיא המדינה וימונה חבר כנסת אחר, מסיעה אחרת, הוא יוכל למנות מסיעתו מועמד אחר שיחליף אותי בתפקיד יושב-ראש הוועדה.

מכלוף מיקי זוהר: המקרה הזה הוא בהתאם ובכפוף להנחיית היועץ המשפטי של הכנסת איל ינון בחוות דעת מסודרת שהוא כתב.

מכלוף מיקי זוהר: יש לציין עוד דבר אחד נוסף, אדוני היושב-ראש:

מכלוף מיקי זוהר: אם לאחר פקיעת הכהונה הבאה – אם לא יצליחו להרכיב את הממשלה גם בהעברת המנדט הבאה, היושב-ראש ייבחר מבין חברי הוועדה בהצבעה בתוך הוועדה המסדרת.

יולי יואל אדלשטיין: צודק לחלוטין, חבר הכנסת מיקי מכלוף זוהר.

יולי יואל אדלשטיין: בבקשה, אדוני, נא להציג לנו את הרכב הוועדה.

מכלוף מיקי זוהר: אדוני היושב-ראש, נציגי הסיעות בכנסת העשרים-ושתיים התכנסו היום והגיעו להסכמה בדבר ההרכב הסיעתי של הוועדה המסדרת, אשר תביא לאישור הכנסת הצעה בדבר הרכב ועדות הכנסת הקבועות.

מכלוף מיקי זוהר: לוועדה המסדרת יהיו, עד לבחירתה של ועדת הכנסת, סמכויות ועדת הכנסת הנוגעות לסדרי הבית ולדיוני הכנסת.

מכלוף מיקי זוהר: ההסכמה התבססה על סעיף 2א(ב) לחוק הכנסת, הקובע כי "הייצוג בוועדה המסדרת יהיה לפי גודלן היחסי של הסיעות, ובלבד שלכל סיעה בת ארבעה חברים או יותר יהיה נציג בוועדה המסדרת".

מכלוף מיקי זוהר: בהתאם, נקבע מפתח של חבר ועדה אחד לכל ארבעה חברי כנסת.

מכלוף מיקי זוהר: נציגי הסיעות מסרו את שמות החברים, ולהלן ההרכב המוצע של הוועדה המסדרת לאישור הכנסת: הוועדה המסדרת תהיה בת 30 חברי כנסת, ואלה הם, לפי חלוקה סיעתית: מסיעת כחול לבן – שמונה חברים: אבי ניסנקורן, חילי טרופר, מיקי חיימוביץ', עפר שלח, מאיר כהן, פנינה תמנו שטה, צבי האוזר ואורלי פרומן; סיעת הליכוד – שמונה חברים: אנוכי, מיקי מכלוף זוהר, אכהן כיושב-ראש, שלמה קרעי, אופיר כץ, ניר ברקת, קטי קטרין שטרית, דוד ביטן, קרן ברק ושרן מרים השכל; סיעת הרשימה המשותפת – שלושה חברים: אחמד טיבי, עאידה תומא סלימאן ואנטאנס שחאדה; סיעת ש"ס – שני חברים: יואב בן צור ומשה ארבל; סיעת ישראל ביתנו – שני חברים: עודד פורר ויוליה מלינובסקי; סיעת יהדות התורה – שני חברים: אורי מקלב ויעקב טסלר; סיעת ימינה – שני חברים: אופיר סופר ומתן כהנא; סיעת העבודה-גשר – שני חברים: איציק שמולי ועמר בר לב; סיעת המחנה הדמוקרטי – חברה אחת: תמר זנדברג.

מכלוף מיקי זוהר: אבקש את אישורה של הכנסת להרכב המוצע של הוועדה המסדרת.

יולי יואל אדלשטיין: אני מודה מאוד לחבר הכנסת מיקי מכלוף זוהר.

יולי יואל אדלשטיין: חברי הכנסת, מכיוון שהנושא טעון הצבעה אז יש גם אפשרות להירשם לדיון.

יולי יואל אדלשטיין: עשו את זה כמה חברי כנסת.

יולי יואל אדלשטיין: חברת הכנסת סתיו שפיר היא הראשונה.

יולי יואל אדלשטיין: בבקשה, גברתי.

יולי יואל אדלשטיין: עד שלוש דקות לרשות כל דובר.

זאב אלקין: להצביע?

זאב אלקין: הצבעה מס' 1

יולי יואל אדלשטיין: לא, לא, לא, לא, טעות שלי.

יולי יואל אדלשטיין: אני תוך כמה חודשים איבדתי את הטאץ', אז לא לשים לב לזה.

יולי יואל אדלשטיין: בבקשה, עד שלוש דקות לרשות גברתי.

סתיו שפיר: תודה לך, כבוד היושב-ראש.

סתיו שפיר: שלום, חבריי הנכבדים, חברי הכנסת.

סתיו שפיר: הכנסת הושבעה היום וכולנו נשבענו אמונים לאזרחי ישראל, אבל מרחפת מעלינו העננה והחשש שנלך שוב לבחירות בחסות הניסיון של אדם אחד – אדוני, זה מאוד – – –

יולי יואל אדלשטיין: מסכים איתך.

יולי יואל אדלשטיין: חברי הכנסת – אני עוצר את השעון.

יולי יואל אדלשטיין: חברי הכנסת, נא לא להפריע לדוברים.

יולי יואל אדלשטיין: יושב-ראש סיעת העבודה-גשר, חברים נוספים שעומדים, חבר הכנסת שמולי, חבר הכנסת מאיר כהן, חבר הכנסת – השר, סליחה – דודו אמסלם, דוד אמסלם, נא לשבת.

יולי יואל אדלשטיין: מי שם מחתים?

יולי יואל אדלשטיין: חבר הכנסת שוסטר, אם אני לא טועה, מחתים שם.

יולי יואל אדלשטיין: חברים, אז נא להפסיק.

יולי יואל אדלשטיין: אנחנו מאזינים לדוברים כרגע.

יולי יואל אדלשטיין: בבקשה, גברתי, נא להמשיך.

סתיו שפיר: אדוני, אני מודה, אני יודעת שהיום לא הרבה מתרגשים, כי כבר עשינו את זה רק לפני כמה חודשים, אבל אני כן מתרגשת להיות כאן היום, למרות הרעש במליאה.

סתיו שפיר: זו הכנסת הרביעית שלי, ופעם ראשונה שאני עומדת כאן כיושבת-ראש התנועה הירוקה וכחלק מהמחנה הדמוקרטי, שמבקש לשנות את מה שקורה בפוליטיקה הישראלית.

סתיו שפיר: אבל אני מתרגשת מעוד סיבה.

סתיו שפיר: אפשר להגיד הרבה דברים על הבחירות האלה, אבל דבר אחד מאוד ברור: אם אנחנו לא נשנה את איך שאנחנו מתנהלים, המדינה תמשיך להיות תקועה.

סתיו שפיר: אם אנחנו בחברה הישראלית לא נצליח להגיע להסכמות בינינו – הסכמות בין חילונים לדתיים לחרדים, בין יהודים לערבים – כולם ישראלים – אם אנחנו לא נצליח להשכיל ולעבור את המשוכה הזאת, להתקדם, לדבר בינינו, להגיע לדרך חדשה, לחוזה חדש, אז אנחנו נתגלגל עוד פעם לבחירות.

סתיו שפיר: ולא רק שהן בחירות יקרות – היקר זה רק מה שמעל פני השטח; גם מתחת לפני השטח, כשממשיכות להתקבל החלטות על ידי ראש ממשלה שחשוד בפלילים בלי שום פיקוח פרלמנטרי, תוך ריסוק הדמוקרטיה, זאת סכנה אמיתית, והיא כל הזמן נמצאת שם ברקע עד שאנחנו לא נעשה מעשה.

סתיו שפיר: המעשה הזה, אדוני יושב-ראש הכנסת, צריך להגיע מכל חלקי הבית.

סתיו שפיר: כן, הוא צריך להגיע גם מהמפלגה שהייתה מפלגת השלטון במשך שנים ארוכות, ואולי כבר לא זוכרת מה זה אומר לשבת באופוזיציה, אבל גם מתוככם בליכוד צריך להגיע השינוי הזה.

סתיו שפיר: היום כל מי שיש לו אחריות כלפי מדינת ישראל חייב לעשות מעשה.

סתיו שפיר: המעשה הזה זה להגיד: אנחנו חיים כאן ביחד, ויש פה אין-סוף אתגרים שהם לא פתורים.

סתיו שפיר: הם עומדים ותקועים כבר שנים תחת קמפיינים מסיתים, תחת תקיעות פוליטית שהפכה – מתוך הפוליטיקה הסקטוריאלית ששלטה כאן במערכת.

סתיו שפיר: הגיע הזמן להגיע עליהם להסכמה.

סתיו שפיר: הגיע הזמן לסטטוס קוו חדש בענייני דת ומדינה.

סתיו שפיר: הגיע הזמן לבנות תקציב מדינה מאפס.

סתיו שפיר: כן, להיפטר מ-20 מיליארד שקלים של רזרבות סמויות ולהשקיע את הכסף באזרחים – בבריאות, ברווחה, בדיור.

סתיו שפיר: הגיע הזמן להשוות את תקציבי החינוך כדי שכל ילד ישראלי יגדל בכבוד ועם יכולת שווה לממש את הפוטנציאל שלו.

סתיו שפיר: הגיע הזמן לחתור ולעשות באמת שלום ולהגדיר את הגבול שלנו.

סתיו שפיר: הגיע הזמן שנבנה פה באמת את מדינת ישראל ששייכת לכל אחד ואחת מאיתנו, מדינה יהודית ודמוקרטית, ציונית, שבה כל האזרחים מרגישים שווים.

סתיו שפיר: ואת זה, אדוני, חבריי, אפשר לבנות עכשיו.

סתיו שפיר: לא צריך ללכת לעוד בחירות.

סתיו שפיר: אפשר עכשיו להרכיב קואליציה כזאת מאחדת שיכולה לשנות את המציאות כאן, שמוותרת ופוטרת את המדינה מהשחיתות ושמה אותנו על דרך חדשה.

סתיו שפיר: תודה רבה.

יולי יואל אדלשטיין: תודה.

יולי יואל אדלשטיין: תודה לחברת הכנסת סתיו שפיר.

יולי יואל אדלשטיין: חברת הכנסת תמר זנדברג, בבקשה, גברתי.

יולי יואל אדלשטיין: אחריה – חבר הכנסת עודד פורר.

יולי יואל אדלשטיין: אם אין דוברים נוספים אני סוגר את הרשימה.

תמר זנדברג: תודה רבה.

תמר זנדברג: חברות וחברים, כנסת מוצלחת ובתקווה שתארך.

תמר זנדברג: אדוני היושב-ראש, הסיבה שביקשתי לדבר היא שהכנסת חסרה כאן קצת יותר מ-10% מחבריה בנסיבות שלא הוזכרו כאן בכלל בכל הטקסים החגיגיים, בכל הנאומים.

תמר זנדברג: כולם קראו לאחדות וכולם דיברו על הצורך להימנע מלהדיר ציבורים, אבל יש ציבור אחד שנפקד מכאן לחלוטין, וזה הציבור הערבי.

תמר זנדברג: זה לא קרה מבחירה וזה לא התרחש בגלל איזה גחמה כזאת או אחרת.

תמר זנדברג: זה קרה מפני שהציבור הזה בימים אלה נלחם על חייו – פשוטו כמשמעו, על חייו.

תמר זנדברג: שני אזרחים ישראלים, במקרה ערבים, נקברו אתמול, חליל ואחמד מנאע ממג'ד אל-כרום.

תמר זנדברג: הם הצטרפו ל-13 נרצחים בחודש האחרון ול-72 נרצחים מתחילת השנה.

תמר זנדברג: זאת לא מציאות שאנחנו יכולים לעבור עליה לסדר-היום כאשר אחד מכל אזרח חמישי בישראל, או אזרחית, לא יכולים להיות בטוחים בחיים שלהם כשהם יוצאים מהבית לחתונה, לרחוב; לפעמים הם אפילו לא בטוחים בתוך הבית עצמו.

תמר זנדברג: זה מצב שהוא מצב חירום לאומי, והכנסת שהתכנסה היום חסרה את הנציגים של הציבור הזה וחסרה גם את העלאת הנושא.

תמר זנדברג: ולא בלתי קשור – לא בלתי קשורה העובדה ששמעתי את נשיא המדינה, שמעתי אותך, אדוני היושב-ראש, שמעתי את ראש הממשלה, וכולם דיברו על הצורך באחדות ולהימנע מפסילת ציבורים.

תמר זנדברג: אבל האחדות הזאת, משום מה, נותרה אחדות יהודית – לפעמים אתם קוראים לזה ציונית – בלבד.

תמר זנדברג: אחדות היא גם עם אזרחי ישראל הערבים, חברות וחברים.

תמר זנדברג: אין מניעה שאזרחים ערבים ישבו, כן, בממשלה, ישבו מסביב לשולחן הזה, בוודאי ובוודאי יתמכו בממשלה, בוודאי ובוודאי יהיו חלק מתהליך קבלת ההחלטות במדינת ישראל.

תמר זנדברג: אנחנו רואים שכאשר חמישית מאזרחי המדינה מודרים ממנו באופן כל כך בוטה, זה כשלעצמו דבר שמלבה שנאה, זה כשלעצמו דבר שמדיר, זה כשלעצמו דבר שמביא למציאות שבה יש גל אלימות כל כך קשה.

תמר זנדברג: והנושא אפילו לא מוזכר כאן כאשר מוקמת כנסת חדשה.

תמר זנדברג: אז אני לא יכולתי לתת ליום הזה לעבור בלי להזכיר את האירוע.

תמר זנדברג: אני מקווה שתהיה לכולנו כנסת מוצלחת, שתקום ממשלה באמת אחרת, ושנציגי הציבור הערבי ייקחו בה חלק אמיתי כאזרחים שווים ושותפים.

תמר זנדברג: שנה טובה וחתימה טובה.

יולי יואל אדלשטיין: תודה, חברת הכנסת תמר זנדברג.

יולי יואל אדלשטיין: חבר הכנסת עודד פורר – מוותר.

יולי יואל אדלשטיין: אז נא לשבת.

יולי יואל אדלשטיין: אנחנו עוברים להצבעה.

יולי יואל אדלשטיין: חברי הכנסת, חבריי השרים, נא לשבת.

יולי יואל אדלשטיין: אנחנו עוברים להצבעה.

יולי יואל אדלשטיין: אנחנו נצביע על הרכב הוועדה המסדרת כפי שמסר אותו חבר הכנסת מיקי מכלוף זוהר.

יולי יואל אדלשטיין: מי שבעד ההודעה שלו יצביע בעד; מי שמתנגד יצביע נגד.

יולי יואל אדלשטיין: נא להצביע.

יולי יואל אדלשטיין: אני מזכיר לחברי הכנסת שבורחים מן האולם שסדר-היום עוד לא תם.

יולי יואל אדלשטיין: אני תכף אכריז על הפסקה ואודיע על ההמשך.

יולי יואל אדלשטיין: הצבעה מס' 2 בעד הצעת הוועדה המסדרת – 84 נגד – אין נמנעים – 1 הצעת הוועדה המסדרת בדבר הרכב הוועדה המסדרת נתקבלה.

יולי יואל אדלשטיין: בעד – 84, אין מתנגדים, יש נמנע אחד.

יולי יואל אדלשטיין: מליאת הכנסת אישרה את הודעת חבר הכנסת מיקי מכלוף זוהר בדבר הרכב הוועדה המסדרת.

יולי יואל אדלשטיין: חברי הוועדה המסדרת מתבקשים לרדת לדיון בחדר ועדת הכנסת.

יולי יואל אדלשטיין: אני אכריז על הפסקה.

יולי יואל אדלשטיין: אני לא אנקוב בשעה המדויקת של פתיחת הישיבה מחדש.

יולי יואל אדלשטיין: מזכירות הכנסת תוציא מיילים, תצלצל.

יולי יואל אדלשטיין: תהיו ערניים, אל תעזבו את המשכן, כי יש לנו עוד הצבעות.

יולי יואל אדלשטיין: הפסקה.

יולי יואל אדלשטיין: חברי הכנסת, נא לשבת.

יולי יואל אדלשטיין: חברי הכנסת, לפני שאנחנו נעבור להמלצות הוועדה המסדרת, אני מבין ממזכירת הכנסת שיש חברי כנסת שמבקשים להצהיר אמונים.

יולי יואל אדלשטיין: הם נמצאים באולם?

יולי יואל אדלשטיין: אחד.

יולי יואל אדלשטיין: נו, אז עכשיו 13 ישיבות נוכל להצהיר אמונים.

יולי יואל אדלשטיין: בבקשה, גברתי המזכירה.

ירדנה מלר-הורוביץ: (קוראת בשם חבר הכנסת) סמי אבו שחאדא – מתחייב אני

קריאה: תקרא.

יולי יואל אדלשטיין: כן, אני בעצם קראתי.

יולי יואל אדלשטיין: חבר הכנסת סמי אבו שחאדה – רשמנו לפנינו כי הוא מתחייב לשמור אמונים למדינת ישראל.

יולי יואל אדלשטיין: אני מזמין את יושב-ראש הוועדה המסדרת חבר הכנסת מיקי זוהר למסור למליאה את החלטות הוועדה.

יולי יואל אדלשטיין: שימו לב, חלק מן ההחלטות טעונות הצבעה.

יולי יואל אדלשטיין: בבקשה.

מכלוף מיקי זוהר: אדוני היושב-ראש, חבריי חברי הכנסת, הוועדה המסדרת ממליצה לכנסת לבחור בחברי הכנסת דוד ביטן, יעקב מרגי, מאיר כהן, אחמד טיבי וחמד עמאר כסגנים זמניים ליושב-ראש הכנסת.

מכלוף מיקי זוהר: כהונתם תסתיים עם המינויים של הסגנים הקבועים ליושב-ראש הכנסת.

מכלוף מיקי זוהר: אבקש את אישורה של הכנסת.

מכלוף מיקי זוהר: צריך להצביע על זה.

יולי יואל אדלשטיין: תישאר על הדוכן, אני אספור את קולך, ודאי.

יולי יואל אדלשטיין: חברי הכנסת, נא לשבת.

יולי יואל אדלשטיין: אם כן, אנחנו מתבקשים להצביע על אישור של הסגנים הזמניים, הלוא הם חברי הכנסת דוד ביטן, יעקב מרגי, מאיר כהן, אחמד טיבי וחמד עמאר.

יולי יואל אדלשטיין: מי בעד המלצת הוועדה המסדרת?

יולי יואל אדלשטיין: מי נגד?

יולי יואל אדלשטיין: הצבעה מס' 3 בעד – 58 נגד – אין נמנעים – אין המלצת הוועדה המסדרת לבחירת סגנים זמניים ליושב-ראש הכנסת נתקבלה.

יולי יואל אדלשטיין: בעד – 58, נגד – אין, אין גם נמנעים.

יולי יואל אדלשטיין: אישרנו את המלצת הוועדה המסדרת.

יולי יואל אדלשטיין: בבקשה, אדוני ימשיך.

מכלוף מיקי זוהר: אדוני היושב-ראש, הוועדה המסדרת החליטה בישיבתה היום, לפי סעיף 2א(ה) לחוק הכנסת, לבחור שתי ועדות זמניות, לענייני כספים ולענייני חוץ וביטחון, עד לבחירתן של ועדות קבועות על ידי הכנסת.

מכלוף מיקי זוהר: בשתי הוועדות יכהנו 17 חברים, לפי ההרכב הזה: ועדה זמנית לענייני כספים:

מכלוף מיקי זוהר: סיעת כחול לבן – אבי ניסנקורן, אורית פרקש הכהן ומיקי לוי; סיעת הליכוד – קרן ברק, חוה אתי עטייה, מיכל שיר סגמן ודוד ביטן; סיעת הרשימה המשותפת – אחמד טיבי, איימן עודה ועבאס מנסור; סיעת ש"ס – ינון אזולאי ומיכאל מלכיאלי; סיעת ישראל ביתנו – עודד פורר; סיעת יהדות התורה – משה גפני; סיעת ימינה – מרדכי יוגב; סיעת העבודה-גשר – אורלי לוי אבקסיס; סיעת המחנה הדמוקרטי – ניצן הורוביץ.

מכלוף מיקי זוהר: ועדה זמנית לענייני חוץ וביטחון: סיעת כחול לבן, שישה חברים – בני גנץ, גבי אשכנזי, אורנה ברביבאי, משה יעלון, יאיר לפיד ואלעזר שטרן; סיעת הליכוד, חמישה חברים – גדעון סער, אבי דיכטר, יואב קיש, שרן מרים השכל ומכלוף מיקי זוהר; סיעת ש"ס, חבר אחד – יואב בן צור; סיעת ישראל ביתנו, חבר אחד – אלי אבידר; סיעת יהדות התורה, חבר אחד – ישראל אייכלר; סיעת ימינה, חבר אחד – נפתלי בנט; סיעת העבודה-גשר, חבר אחד – עמיר פרץ; סיעת המחנה הדמוקרטי, חבר אחד – יאיר גולן.

מכלוף מיקי זוהר: עוד אביא לידיע

מכלוף מיקי זוהר: ת

מכלוף מיקי זוהר: כם כי הוועדה המסדרת החליטה להמליץ כי בראש הוועדה הזמנית לענייני כספים יעמוד חבר הכנסת משה גפני ובראש הוועדה הזמנית לענייני חוץ וביטחון יעמוד חבר הכנסת גבי אשכנזי.

מכלוף מיקי זוהר: יושבי-הראש ייבחרו בידי הוועדות הזמניות עצמן בישיבתן הראשונה, המתוכננת ל-19:15 – ועדת החוץ והביטחון, ו-19:30 – ועדת הכספים.

מכלוף מיקי זוהר: גם על זה נדרשת הצבעה.

יולי יואל אדלשטיין: חברי הכנסת, אנחנו מתבקשים להצביע על הרכב הוועדות הזמניות.

יולי יואל אדלשטיין: מי בעד? לא, לא צריך להצביע.

יולי יואל אדלשטיין: לא צריך, זאת רק הודעה למליאה.

יולי יואל אדלשטיין: גם אני זוכר את זה.

יולי יואל אדלשטיין: כן.

יולי יואל אדלשטיין: חברי הכנסת, סליחה.

יולי יואל אדלשטיין: היועצת המשפטית אומרת, ובצדק, שמכיוון שמדובר בישיבה חדשה, עליי לקרוא קודם כול את נוסח הצהרת האמונים, ורק אז חבר הכנסת סמי אבו שחאדה יוכל להצהיר אמונים.

יולי יואל אדלשטיין: אם כן, זה הנוסח: "אני מתחייב לשמור אמונים למדינת ישראל ולמלא באמונה את שליחותי בכנסת".

יולי יואל אדלשטיין: בבקשה, אדוני.

סמי אבו שחאדה: מתחייב אני.

יולי יואל אדלשטיין: אם כן, חבר הכנסת סמי אבו שחאדה כרגע הצהיר אמונים.

יולי יואל אדלשטיין: תודה על תיקון הטעות.

יולי יואל אדלשטיין: עוד נושאים על סדר-היום?

יולי יואל אדלשטיין: אין.

יולי יואל אדלשטיין: חברי הכנסת, תם סדר-היום.

יולי יואל אדלשטיין: ישיבת הכנסת הבאה תתקיים ביום שני, כ"ט בתשרי תש"ף, 28 באוקטובר 2019, בשעה 16:00.

יולי יואל אדלשטיין: גמר חתימה טובה לכולם.

יולי יואל אדלשטיין: ישיבה זו נעולה.